ORDE do 18 de febreiro de 2009 pola que se clasifica de interese ambiental a Fundación Galicia Sustentable.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/03/2009

Visto o expediente de clasificación da Fundación Galicia Sustentable, con domicilio en Santiago de Compostela.
Supostos de feito.
Primeiro.-Juan Marcos Pérez Gulín, na súa condición de presidente do padroado, formulou solicitude de clasificación para os efectos da súa inscrición no Rexistro de Fundacións de Interese Galego.
Segundo.-A fundación foi constituída en escritura pública outorgada en Santiago de Compostela, con data do vinte e seis de decembro de dous mil oito, ante o notario Marcelino Estévez Fernández, co número de protocolo dous mil douscentos sesenta e seis, por Francisco Javier Varela González, Juan Marcos Pérez Gulín e Jaime Avelino Garaboa Fernández, que interveñen no seu propio nome e dereito.
Terceiro.-A fundación ten por obxecto, segundo consta no artigo 6 dos seus estatutos, o aproveitamento do potencial de Galicia a as súas xentes cara a sustentabilidade, desenvolvendo os potenciais dos individuos e colectivos a través das súas accións, actividades e proxectos.
De xeito máis específico a fundación pretende:
a) Levar a cabo proxectos que axuden á conciliación da satisfacción das necesidades de desenvolvemento humano coa salvagarda da terra, as súas especies animais e vexetais, os seus ecosistemas e o medio natural en xeral.
b) Impulsar proxectos de I+D+i que fomenten, afondan ou traten de facer unha contribución cara a sustentabilidade, en particular no referido á ordenación do territorio.
c) Proporcionar oportunidades para o desenvolvemento das capacidades profesionais relacionadas coa sustentabilidade.
d) Fomentar a transición cara unha economía produtiva de Galicia baseada no mantemento dos seus recursos naturais, orientada á sociedade e centrando a creación de valor no coñecemento.
e) Aproximar as ferramentas da sociedade da información á poboación para unha mellor comprensión dos problemas do seu contorno e unha toma de decisións máis axeitada en termos de sustentabilidade.
f) Favorecer a participación da xuventude na sociedade encamiñándoa cara á asunción dun rol de liderado cara ao deseño dun futuro sustentable.
g) Promover todo tipo de actuacións de divulgación, concienciación e de implicación na transición cara a uns hábitos sustentables.
h) Loitar contra a pobreza, a falla de instrución e o subdesenvolvemento, e contra a inxustiza, a desigual repartición dos bens na terra, a insolidariedade e a insensibilidade, concienciando a sociedade galega sobre os problemas da pobreza e levando a cabo proxectos de desenvolvemento integral en países subdesenvolvidos.
i) En xeral, cantos fins lícitos e legalmente permitidos se encadren no espírito destes estatutos e aínda non estando explícitos neles, constitúan o seu orzamento, complemento ou consecuencia.
4. O padroado da fundación estará integrado por Juan Marcos Pérez Gulín como presidente, Jaime Avelino Garaboa Fernández como vicepresidente e Francisco Javier Varela González como secretario.
5. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación como de interese ambiental da Fundación Galicia Sustentable, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese ambiental e a súa adscrición á Consellería de Medio Ambiente e Desenvolvemento Sostible.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
Segundo.-De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
Terceiro.-Á vista do que antecede pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día dezaseis de febreiro de dous mil nove.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese ambiental a Fundación Galicia Sustentable, adscribíndoa á Consellería de Medio Ambiente e Desenvolvemento Sostible, que exercerá plenamente o protectorado sobre ela.
Santiago de Compostela, 18 de febreiro de 2009.
José Luis Méndez Romeu
Conselleiro de Presidencia, Administracións
Públicas e Xustiza